b'\n_START_ARTICLE_\nNavadni kristavec\n_START_SECTION_\nOpis\n_START_PARAGRAPH_\nNavadni kristavec je od 30 do 120\xc2\xa0cm visoka enoletna rastlina, ki ima grobo, oblasto steblo. Na nekaj mestih se steblo vilasto deli, veje pa se nato na enak na\xc4\x8din \xc5\xa1e enkrat cepijo. Listi so na steblo name\xc5\xa1\xc4\x8deni premenjalno, njihova oblika pa je trikotna ali jaj\xc4\x8dasta z velikimi vilastimi zobmi. Po listih se razpredajo bele \xc5\xbeile, ki na spodnji strani izstopajo iz listne ploskve. Listi so na steblo name\xc5\xa1\xc4\x8deni z dolgimi peclji._NEWLINE_Cvetovi so trobentasti in se le redko povsem odprejo. Veliki so od 6 do 10\xc2\xa0cm in poganjajo na kratkih pecljih iz zalistij in iz mest, kjer se steblo deli. Pojavljajo se posami\xc4\x8dno ali v parih. Barva cvetov je bela. Oplojeni cvetovi se razvijejo v okrogle, bodi\xc4\x8daste glavice, ki po obliki in velikosti spominjajo na je\xc5\xbeice divjega kostanja. Dozoreli plodovi se razprejo na \xc5\xa1tiri dele, v vsakem pa je nekaj ducatov malih \xc4\x8drnih semen.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nRastlina uspeva po zapu\xc5\xa1\xc4\x8denih, dobro pognojenih krajih. Pogosto se razra\xc5\xa1\xc4\x8da po razvalinah in ob gozdnih poteh, najdemo pa jo lahko tudi na pe\xc5\xa1\xc4\x8denih re\xc4\x8dnih bregovih in na smeti\xc5\xa1\xc4\x8dih. Izvirala naj bi iz Severne Amerike, prvi pa jo je leta 1753 opisal Carl Linne._NEWLINE_Vsi deli rastline so strupeni in imajo mo\xc4\x8dan in neprijeten vonj. Navadni kristavec tako vsebuje podobne toksine kot vol\xc4\x8dja \xc4\x8de\xc5\xa1nja, le v drugem razmerju. Vsebuje alkaloide atropin, hiosciaminin skopolamin, ki ga je v rastlini najve\xc4\x8d. Nekatere ameri\xc5\xa1ke zvezne dr\xc5\xbeave prepovedujejo nakup, prodajo in vzgojo navadnega kristavca._NEWLINE_Na \xc4\x8dlove\xc5\xa1ko telo v manj\xc5\xa1ih koli\xc4\x8dinah vpliva pomirjevalno. S skopolaminom, ki ga rastlina vsebuje, \xc5\xa1e danes pomirjajo in uspavajo porodnice, atropin pa upo\xc4\x8dasnjuje sr\xc4\x8dni utrip, zaradi \xc4\x8desar so v preteklosti pripravke iz navadnega kristavca uporabljali kot uvod v narkozo.'